钦定古今图书集成/明伦汇编/官常典/第800卷 > 孙应鳌
## 钦定古今图书集成/明伦汇编/官常典/第800卷 > 孙应鳌

按《明外史》本传：“应鳌，字山甫，贵州清平卫人。年十九，
举乡试第一。嘉靖三十二年成进士，选庶吉士，改户
科给事中，出为江西佥事，三迁四川右参政。龙州宣
抚薛兆干作乱，执参将贺麐，见巡抚谷中虚问计。应
鳌曰：‘昔也先挟英宗犯都城，于肃愍与之战而国威
振，卒返英庙。天子且然，何有一参将’？中虚从其议，发”
兵擒兆干，而《麐见》亦得免。隆庆元年累迁右佥都御
史，抚治郧阳。岁饥，奏免光化诸县秋粮。已陈“勤学励
政”、“亲贤远奸”等十事。太和山提督中官吕祥贪暴，劾
罢之。寻以病乞归。万历元年起故官，疏请推诏书德
意，赠恤建文死事诸臣。不报。应鳌凡再莅郧阳，皆以
廉惠得民和。明年入为大理卿。又明年，迁户部右侍
郎，寻改礼部，掌国子监事。时举人下第者，率还籍自
便，莫肯赴监。应鳌请遵祖制，悉征入卒业。四年又言：
“太学育才之区，非举贡贵胄不得入。自景泰中开例纳粟，其涂始滥，然亦惟诸生得与。至隆庆间，又推及
诸生降黜者。由是乡学所摈，尽归之太学，而太学乃
藏污纳垢之地矣。甚且商贾舆台之子，目不知书，皆
得托名俊秀，滥厕贤关。他日可使服官莅政哉？乞亟
罢前令，毋使为辟雍玷。”于是诸生降黜及民间子弟
不堪造就者，皆不听入监。其秋，帝幸太学，先期习仪。
学正周道直者，素狂《易》，应鳌尝叱之。至是突呼曰：“天
颜不违咫尺祭酒！”应鳌屡反顾，以巾拭面，不敬。于是
应鳌以见侮属吏，自陈求去。帝以道直狂肆，命下诏
狱杖之，削其籍慰留。应鳌寻以病予告。十一年，言官
交荐，起刑部右侍郎，未上，拜南京工部尚书。御史谭
燿言其之任迁延，遂令致仕。应鳌奋起荒徼，以学行
知名，为黔中人士之冠。卒谥文恭。